Diari Oficial de la Generalitat Valenciana


Sumari del DOGV 8422, del 13-11-2018 (2018/10052)

ACORD de 31 d'octubre de 2018, del Consell, d'aplicació del control financer permanent en substitució de la intervenció prèvia per al reconeixement de les obligacions derivades d'expedients de rescabalament per enriquiment injust en la conselleria competent en matèria de sanitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8422

Data del DOGV
:   13-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10230


Data del document
:   31-10-2018

Organisme emissor
:   Conselleria d'Hisenda i Model Econòmic

Tipus de document
:   Acord

Anàlisi jurídica

 Descriptors 

:   * Conselleria d'Hisenda i Model Econòmic

ACORD de 31 d'octubre de 2018, del Consell, d'aplicació del control financer permanent en substitució de la intervenció prèvia per al reconeixement de les obligacions derivades d'expedients de rescabalament per enriquiment injust en la conselleria competent en matèria de sanitat. [2018/10798]  
La Llei 1/2015, de 6 de febrer, d'hisenda pública, del sector públic instrumental i de subvencions (en avant Llei 1/2015), estableix en el seu article 97 que la funció interventora, exercida per la Intervenció General de la Generalitat i seus intervencions delegades, té per objecte controlar, abans que siguen aprovats, els actes, documents i expedients de l'Administració de la Generalitat i els seus organismes autònoms que donen lloc al reconeixement de drets o a la realització de despeses, així com els ingressos i pagaments que d'ells es deriven.  
En particular per als actes de reconeixement d'obligacions, l'apartat 2 de l'article 100 de la Llei 1/2015, assenyala que, mitjançant la funció interventora, s'efectuarà «... la intervenció del reconeixement de les obligacions...», comprovant en tot cas que «els expedients de reconeixement d'obligacions corresponen a despeses aprovades i disposades que han estat fiscalitzats favorablement», a més de la resta d'extrems addicionals que determine el Consell (punt 3 de l'apartat segon de l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa).  
D'altra banda, la Llei 1/2015 en l'article 106 preveu el procediment a seguir en cas que existeixen expedients de despesa tramitats amb omissió de la funció interventora. En aquestes circumstàncies, la Llei 1/2015 disposa que la Intervenció corresponent emeta informe, sense naturalesa de fiscalització, sobre els punts següents:  
- Possibles infraccions de l'ordenament jurídic.  
- Prestacions realitzades.  
- Procedència de la revisió dels actes viciats amb infracció de l'ordenament.  
- Existència de crèdit adequat i suficient per fer front a les obligacions.  
Aquest informe de la Intervenció constituirà un element més de valoració en el procés d'adopció de la decisió de l'òrgan corresponent, qui, prèvia autorització pel Consell, ha de resoldre l'expedient de rescabalament per enriquiment injust. Les obligacions que nasquen del mateix tindran caràcter d'indemnització i no de contraprestació contractual, de manera que l'import de l'obligació a reconèixer el determina l'informe del servei corresponent que rep la prestació i que fixa la indemnització en la base del valor de mercat que acrediten les factures emeses si s'escau.  
L'elevat volum que arriben aquest tipus d'expedients en l'àmbit de la conselleria competent en matèria de sanitat i la urgent comptabilització que necessiten, de vegades, les propostes corresponents, dificulta el desenvolupament habitual de la intervenció prèvia del reconeixement de l'obligació que realitzen les intervencions delegades.  
En consideració a la problemàtica exposada, la Intervenció General de la Generalitat estima convenient que, d'acord amb l'article 98.2 de la Llei 1/2015, es substituisca la intervenció prèvia del reconeixement de les obligacions derivades d'un expedient de rescabalament per enriquiment injust resolt en l'àmbit de la conselleria competent en matèria de sanitat pel control financer permanent. Així mateix, a fi d'assegurar l'agilitat requerida en la comptabilització d'aquest tipus d'obligacions, es considera convenient la comptabilització automàtica dels referits documents en el Sistema d'Informació Comptable de la Generalitat.  
  
En virtut de l'anterior, el Consell, a proposta del conseller d'Hisenda i Model Econòmic, amb deliberació prèvia, en la reunió de 31 d'octubre de 2018,  
  
ACORDA  
  
Primer  
L'aplicació del control financer permanent en substitució de la funció interventora per als expedients de reconeixement d'obligacions derivades d'un expedient de rescabalament per enriquiment injust per a l'àmbit de la conselleria competent en matèria de sanitat.  
  
En tot cas, en l'expedient haurà de constar l'informe de la Intervenció previ a l'autorització del Consell a què es refereix l'article 106 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Segon  
L'automatització de la comptabilització de les propostes comptables corresponents al reconeixement de les referides obligacions derivades d'un expedient de rescabalament per enriquiment injust, incloses en l'àmbit d'aquest acord.  
  
Tercer  
Facultar la Intervenció General i la Direcció General de Tecnologies de la Informació i les Comunicacions per adoptar les mesures i actuacions que es consideren necessàries per a l'execució d'aquest Acord.  
  
  
València, 31 d'octubre de 2018  
  
La consellera secretària,  
MÓNICA OLTRA JARQUE